Številka: 0100-607/2021/2

Datum: 16. 12. 2021

# Zadeva: Vprašanje glede napredovanja v plačni razred - Odgovor

Zveza: Vaše elektronsko sporočilo z dne 9. 12. 2021

Spoštovani,

naslovili ste zaprosilo za pojasnila v zvezi s primerom konkretne javne uslužbenke, zaposlene v občinski upravi. Navajate, da je bila javna uslužbenka razvrščena na delovno mesto višji svetovalec (v 3 nazivih) in je bila leta 2016 na podlagi napredovanj uvrščena v 43. plačni razred, leta 2019 pa je na podlagi Aneksa št. 4 h Kolektivni pogodbi za državno upravo, uprave pravosodnih organov in uprave samoupravnih lokalnih skupnosti - tarifni del[[1]](#footnote-1), dosegla najvišji plačni razred (45). Njeno delovno mesto ste s 1. 12. 2019 sistemizirali v delovno mesto višji svetovalec v samo dveh nazivih in je ob premestitvi prenesla vsa napredovanja (10 plačnih razredov) in ste jo uvrstili v 47. plačni razred. Pojasnjujete, da ste glede prenosa vseh napredovanj upoštevali mnenje vaše zunanje izvajalke, ki vam je povedala, da se ob premestitvi na delovno mesto samo v dveh nazivih lahko prenese vsa že dosežena napredovanja. Nadalje še navajate, da je bila s 1. 6. 2020 izvedena reorganizacija občinske uprave iz enovite uprave v organizacijo s šestimi službami. Javna uslužbenka je postala vodja službe in je bila premeščena na  delovno mesto višji svetovalec I – vodja službe. Plačni razred je glede na mnenje vaše zunanje izvajalke ostal enak (47), pri tem se je sklicevala na mnenje našega ministrstva. Dodajate tudi, da se tarifni razred delovnih mest ni spreminjal.

Glede na posredovan opis vas zanima naslednje:

- ali so bila vsa napredovanja pravilno izvedena,

- ali je ob premestitvi na delovno mesto, ki je sistemizirano v dveh oz. samo enem nazivu možno prenesti vsa napredovanja iz prejšnjega delovnega mesta ali ne;

- glede na to, da javna uslužbenka na trenutnem delovnem mestu lahko napreduje do največ 49. plačnega razreda, vas zanima ali se napredovalno obdobje prične šteti s prvo premestitvijo, torej leta 2019 ali z drugo leta 2020 in

- kdaj javna uslužbenka lahko doseže 49. plačni razred z upoštevanjem, da je bila v zadnjih letih vedno odlično ocenjena.

V zvezi z določitvijo plačnega razreda javne uslužbenke ob sistemizaciji delovnega mesta višji svetovalec v dveh nazivih s 1. 12. 2019 in nato v enem nazivu s 1. 6. 2020, vas obveščamo, da je napotilo vaše zunanje izvajalke, da se v obeh primerih prenese vsa napredovanja javne uslužbenke in da naj bi bilo slednje mnenje našega ministrstva, napačno.

Zakon o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17 in 84/18, v nadaljevanju: ZSPJS) v prvem odstavku 20. člena opredeljuje določitev plačnega razreda javnega uslužbenca v primeru, če je javni uslužbenec premeščen na drugo delovno mesto oziroma je sklenil pogodbo o zaposlitvi o delu na drugem delovnem mestu v nižjem ali istem tarifnem razredu ter določa, da le-ta obdrži število plačnih razredov napredovanja, ki jih je dosegel na prejšnjem delovnem mestu, razen če pristojni organ ugotovi, da na prejšnjem delovnem mestu ni dosegal pričakovanih delovnih rezultatov (razlog nesposobnosti) ali da plačni razredi za napredovanje na prejšnjem delovnem mestu niso bili doseženi v skladu z zakonom ali na njegovi podlagi izdanimi predpisi. Člen tudi določa, da je ohranitev plačnih razredov napredovanja možna pri istem ali drugem delodajalcu v isti plačni podskupini ali na istovrstnih oziroma sorodnih delovnih mestih v različnih plačnih podskupinah.

Stališče ministrstva je, da se, kadar gre za premestitev z delovnega mesta, na katerem se naloge opravljajo v nazivih na delovno mesto, na katerem se naloge prav tako opravljajo v nazivih, pod pogoji iz prvega odstavka 20. člena ZSPJS, dosežena napredovanja na delovnem mestu pred premestitvijo ohranjajo tako, da se upoštevajo napredovanja, vezana na konkreten naziv.

Navedeno stališče je objavljeno v več mnenjih ministrstva npr.:

* Določitev plače javne uslužbenke, ki je v času interventnih ukrepov premeščena na drugo delovno mesto št. 0100-238/2015/2 z dne 21. 4. 2015 (<https://www.gov.si/assets/ministrstva/MJU/Placni-sistem/dolocitev-PR-v-casu-interventnih/Dolocitev-place-javne-usluzbenke-ki-je-v-casu-interventnih-ukrepov-premescena-na-drugo-delovno-mesto-24.4.2015.doc>),
* Ohranitev doseženih napredovanj št. 0100-2451/2008/3 z dne 3. 11. 2009 (<https://www.gov.si/assets/ministrstva/MJU/Placni-sistem/Dolocitev-placnega-razreda-prvi-odstavek-20-clena-ZSPJS/Ohranitev-dosezenih-napredovanj-3.-11.-2009.doc>).

Stališče izhaja iz ureditve, da se v plačne razrede ne uvrščajo le delovna mesta, ampak tudi nazivi upoštevaje 13. člen ZSPJS, ki določa temeljna pravila uvrščanja delovnih mest in nazivov, ki se praviloma uvrščajo s kolektivno pogodbo dejavnosti ali poklica oziroma uredbo vlade. Upoštevaje, da javni uslužbenci v javnem sektorju zasedajo tako delovna mesta, kjer ni mogoče napredovanje v naziv kot tudi delovna mesta, za katera področni predpisi javnim uslužbencem omogočajo tudi napredovanje v višji naziv na delovnem mestu, 16. člen ZSPJS določa tudi pravila glede možnega števila plačnih razredov napredovanj na delovnem mestu in v nazivu. Konkretno, drugi odstavek 16. člena ZSPJS določa, da javni uslužbenci na delovnih mestih, kjer je mogoče tudi napredovanje v višji naziv, lahko v posameznem nazivu napredujejo največ za pet plačnih razredov, javni uslužbenci, kjer ni mogoče napredovati v naziv, lahko na delovnem mestu napredujejo največ za deset plačnih razredov. Če z napredovanjem na delovnih mestih, kjer je mogoče napredovanje v naziv, skupaj v vseh nazivih ni mogoče napredovanje za deset plačnih razredov, je v najvišjem nazivu mogoče napredovati za toliko plačnih razredov, da je doseženo napredovanje v nazivih skupno za deset plačnih razredov. V državnih organih in upravah lokalnih skupnosti v tej zvezi velja opozoriti tudi na 23. člen Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C in 203/20 – ZIUPOPDVE, v nadaljevanju: ZJU), ki ločuje uradniška in strokovno-tehnična delovna mesta, kar pomeni, da javni uslužbenci, ki naloge opravljajo v nazivih (uradniki) na delovnih mestih napredujejo v višji plačni razred v konkretnem nazivu, v katerega je uradnik imenovan. Poleg navedenega pa je za uradniška delovna mesta tudi bistveno, da se delo na njih opravlja v nazivu, v katerega je imenovan uradnik in da uradnik javne naloge izvršuje v nazivu (84. člen ZJU). Kot že navedeno, pa se tudi nazivi uvrščajo v plačne razrede in ne zgolj delovna mesta.

Upoštevaje navedeno, je treba določbo prvega odstavka 20. člena ZSPJS o ohranitvi napredovalnih razredov, ki jih je javni uslužbenec dosegel na prejšnjem delovnem mestu, ko gre za uradniška delovna mesta, obravnavati kot da gre za ohranitev že doseženih napredovalnih razredov na prejšnjem delovnem mestu, vendar v konkretnem nazivu, v katerem je javni uslužbenec opravljal naloge na prejšnjem delovnem mestu.

Slednje v vašem primeru pomeni, da bi javna uslužbenka, ki je na delovnem mestu višjega svetovalca v treh nazivih dosegla končni plačni razred (45. plačni razred), ob premestitvi na delovno mesto višjega svetovalca v dveh nazivih s 1. 12. 2019, upoštevaje, da je v nazivu višji svetovalec I na delovnem mestu višjega svetovalca v treh nazivih dosegla 6 napredovanj, ta napredovanja prenesla v naziv višjega svetovalca I in se tako uvrstila v 45. plačni razred (izhodiščni 39. plačni razred naziva Višji svetovalec I + 6 plačnih razredov). Razpon na delovnem mestu višjega svetovalca v dveh nazivih pa bi se ob upoštevanju pravil sistemizacije delovnih mest in nazivov in že navedenega 16. člena ZSPJS, določil od 37. do 47. plačnega razreda.

Enako pa bi ob premestitvi na delovno mesto višji svetovalec I – vodja službe, torej na delovno mesto v enem nazivu, lahko pod pogoji prvega odstavka 20. člena ZSPJS prenesla 6 plačnih razredov napredovanj iz predhodnega naziva Višji svetovalec I in se uvrstila v 45. plačni razred, razpon plačnih razredov napredovanj na tem delovnem mestu pa bi bil od 39. do 49. plačnega razreda.

V zvezi z vprašanji, ki se nanašajo na napredovanje javnih uslužbencev v višji plačni razred, vas uvodoma obveščamo, da so na spletni strani Ministrstva za javno upravo na naslednji povezavi <https://www.gov.si/assets/ministrstva/MJU/Placni-sistem/napredovanje-ocenjevanje/Odgovori-na-najpogostejsa-vprasanja-v-zvezi-z-ocenjevanjem-in-napredovanjem-26.-8.-2021.docx> objavljena najpogostejša vprašanja v zvezi z ocenjevanjem in napredovanjem javnih uslužbencev v višji plačni razred na podlagi ZSPJS in Uredbe o napredovanju javnih uslužbencev v plačne razrede[[2]](#footnote-2) (v nadaljevanju: Uredba), ki so vam lahko v pomoč pri dilemah v tej zvezi.

Glede konkretnega vprašanja, ali se napredovalno obdobje prične šteti s prvo premestitvijo (leta 2019 ali leta 2020) in kdaj javna uslužbenka lahko doseže 49. plačni razred, z upoštevanjem, da je bila v zadnjih letih vedno odlično ocenjena, pojasnjujemo, da napredovalno obdobje začne teči z zaposlitvijo v javnem sektorju, z zadnjim napredovanjem v višji plačni razred in s premestitvijo (sklenitvijo pogodbe o zaposlitvi) na delovno mesto v višjem tarifnem razredu (tretji odstavek 16. člena ZSPJS, drugi odstavek 2. člena Uredbe in drugi odstavek 8. člena Uredbe). Pri tem drugi odstavek 8. člena Uredbe določa, da se pri prehodu na drugo delovno mesto v okviru javnega sektorja javnemu uslužbencu napredovalno obdobje ne prekine v primeru, če zasede delovno mesto v istem ali nižjem tarifnem razredu v isti plačni podskupini ali na istovrstnih oziroma sorodnih delovnih mestih v različnih plačnih podskupinah.

Ker navajate, da je javna uslužbenka ves čas zaposlitve zasedala delovna mesta, ki so uvrščena v isti tarifni razred, do prekinitve teka napredovalnega obdobja ni prišlo. Glede na posredovane podatke, da je bila na podlagi napredovanja v višji plačni razred v letu 2016 uvrščena v 43. plačni razred, ji je z napredovanjem dne 1. 4. 2016 napredovano obdobje pričelo ponovno teči, vendar ni mogla na delovnem mestu višjega svetovalca v treh nazivih več napredovati, saj je bila uvrščena v končni plačni razred tega delovnega mesta in tudi naziva Višji svetovalec I (v letu 2016 43. plačni razred). Kot ste navedli, je bila s 1. 12. 2019 premeščena na delovno mesto v dveh nazivih, in glede na naša zgoraj navedena pojasnila bi se morala ob premestitvi uvrstiti v 45. plačni razred. Ob pogoju ustreznih ocen bi napredovala v višji plačni razred s 1. 4. 2020 za dva plačna razreda na tem delovnem mestu in se uvrstila v 47. plačni razred (s pravico do izplačila plače za 47. plačni razred s 1. 12. 2020), kar bi bil tudi končni (najvišji) plačni razred na tem delovnem mestu v dveh nazivih.

Upoštevaje to ugotovitev, da bi javna uslužbenka lahko napredovala s 1. 4. 2020 za dva plačna razreda, bi tudi ob premestitvi na delovno mesto višjega svetovalca I – vodja služba (glede na pojasnilo, da se prenašajo plačni razredi naziva), na novo delovno mesto v enem nazivu prenesla 8 plačnih razredov napredovanj in bi tako bila s premestitvijo dne 1. 6. 2020 uvrščena v 47. plačni razred, vendar bi bila do 1. 12. 2020 upravičena do izplačila plače za 45. plačni razred.

Napredovalno obdobje bi javni uslužbenki ponovno pričelo teči s 1. 4. 2020, torej z zadnjim napredovanjem in bi lahko po poteku treh let od začetka teka napredovalnega obdobja in ob pogoju, da bi tudi za leti 2021 in 2022 prejela odlično oceno delovne uspešnosti (za leto 2020 jo je že prejela), lahko napredovala ponovno s 1. 12. 2023 za dva plačna razreda in s tem dosegla 49. plačni razred.

Pri tem še pojasnjujemo, da je datum predvidenega napredovanja v letu 2022 1. december in ne 1. april, saj je bila dne 7. avgusta 2021 uveljavljena Uredba o spremembah Uredbe o napredovanju javnih uslužbencev v plačne razrede (Uradni list RS, št. 121/21), ki je poleg spremembe datuma napredovanja v višji plačni razred, določila tudi druge spremembe glede katerih smo pripravili več pojasnil, ki so vam dostopna na naši spletni strani, npr.:

* Uredba o spremembah Uredbe o napredovanju javnih uslužbencev v plačne razrede in Uredba o spremembi in dopolnitvah Uredbe o enotni metodologiji in obrazcih za obračun in izplačilo plač v javnem sektorju št.1002-1324/2021/1 z dne 26. 7. 2021 (<https://www.gov.si/assets/ministrstva/MJU/Placni-sistem/Pojasnilo-napredovanje-metodologija.docx>);
* Odgovor v zvezi z napredovanjem v višji plačni razred v letu 2021 št. 0100-608/2021/2 z dne 10. 12. 2021 (<https://www.gov.si/assets/ministrstva/MJU/Placni-sistem/napredovanje-ocenjevanje/Napredovanje-v-visji-placni-razred-v-letu-2021.docx>).

Nadalje pojasnjujemo, da mora skladno s prvim odstavkom 3.a člena ZSPJS delodajalec, ki ugotovi, da je bila javnemu uslužbencu ali funkcionarju plača določena v neskladju s tretjim odstavkom 3. člena zakona, torej v nasprotju z zakonom, predpisi in drugimi akti, izdanimi na njegovi podlagi ter kolektivnimi pogodbami, javnega uslužbenca ali funkcionarja nemudoma pisno obvestiti o neskladnosti in obrazložiti svoje ugotovitve. Hkrati mu mora tudi izročiti pisni predlog ustreznega individualnega delovno pravnega akta (pogodbe o zaposlitvi, sklepa ali odločbe), s katerim se neskladnost odpravi in določi plača v skladu z zakonom, predpisi in drugimi akti, izdanimi na njegovi podlagi ter kolektivnimi pogodbami.

Stališče, ki ga je ministrstvo zavzelo glede veljavnega 3.a člena ZSPJS v povezavi z odločitvijo Vrhovnega sodišča RS, opravilna številka VIII Ips 256/2016 (2. st. sodba VDSS Pdp 1064/2015), pa vam je dostopno na naslednji spletni povezavi: <https://www.gov.si/assets/ministrstva/MJU/Placni-sistem/3-A-2020/Razlaga-veljavnega-3.-a-clena-ZSPJS-v-povezavi-z-odlocitvijo-Vrhovnega-sodisca-RS-6.-4.-2017.docx> (mnenje št. 0100-219/2017/1 z dne 4. 4. 2017).

Glede na navedeno in ob upoštevanju, da Ministrstvo za javno upravo v okviru svojih pristojnosti ne more ugotavljati in ocenjevati konkretnih okoliščin v posameznih primerih, prav tako ne more sprejemati odločitev o pravicah in obveznostih javnega uslužbenca, ki so v pristojnosti predstojnika posameznega organa, in lahko v okviru svojega delovnega področja posreduje zgolj neobvezujoča pojasnila in mnenja sistemske narave v zvezi s tistimi zakonskimi določbami oziroma določbami izvršilnih predpisov, ki sodijo v delovno področje ministrstva, predlagamo, da na podlagi ponovne proučitve razpoložljive dokumentacije in ob vaši ugotovitvi, da je v primeru konkretne javne uslužbenke prišlo do napačnega izplačila plače postopate v skladu z zgoraj navedenimi pojasnili.

Prijazen pozdrav,

 Peter Pogačar

 generalni direktor

1. Aneks št. 4 h Kolektivni pogodbi za državno upravo, uprave pravosodnih organov in uprave samoupravnih lokalnih skupnosti – tarifni del (Uradni list RS, št. 80/18) [↑](#footnote-ref-1)
2. Uredba o napredovanju javnih uslužbencev v plačne razrede (Uradni list RS, št. 51/08, 91/08, 113/09, 22/19 in 121/21) [↑](#footnote-ref-2)